b'\n_START_ARTICLE_\nSkene Ronan\n_START_SECTION_\nKariera\n_START_PARAGRAPH_\nRonan je kot profesionalec debitiral na polo\xc5\xbeaju branilca za WPHL mo\xc5\xa1tvo Pittsburgh Bankers. V sezoni 1908/09 je nato razdrl svojo pogodbo in od\xc5\xa1el v Toronto k mo\xc5\xa1tvu Toronto Professional Hockey Club, zadnje tekme v tisti sezoni pa je igral za TPHL mo\xc5\xa1tvo Haileybury Comets. V Haileyburyju je ostal do leta 1910 in otvoritvene sezone NHA, v kateri je igral tudi Haileybury. Leta 1911 je ostal v NHA, potem ko se je Haileybury vrnil v ligo TPHL. V ligi NHA je bil \xc4\x8dlan mo\xc5\xa1tva Renfrew Creamery Kings._NEWLINE_Pred sezono 1911/12 je Renfrew izstopil iz lige, njegovi igralci pa so se po mini \xc5\xberebanju razpr\xc5\xa1ili naokoli. Potem ko so Wanderersi izbrali Cyclona Taylorja, je Ronan pristal v mo\xc5\xa1tvu Ottawa Hockey Club. Ottawa je sicer neuspe\xc5\xa1no posku\xc5\xa1ala menjati Ronana za Taylorja z Montrealom. Ko center Ottawe Marty Walsh ni igral dobro, so Ronana preizkusili na polo\xc5\xbeaju centra. Na tem polo\xc5\xbeaju je zablestel in na dveh tekmah zabil 8 oziroma 5 golov. Kon\xc4\x8dal je s 35 goli na 18 tekmah. Ronan je pri Ottawi ostal \xc5\xa1e dve sezoni, dokler ga ni Ottawa pred sezono 1914/15 prodala mo\xc5\xa1tvu Toronto Shamrocks. Tam ni ponovil svojih strelskih predstav iz Ottawe, a zato dosegel 25 to\xc4\x8dk na 18 tekmah._NEWLINE_Ronan je pri Shamrocksih ostal sezono in pol, nato je pristal v mo\xc5\xa1tvu Montreal Canadiens in z njimi leta 1916 osvojil Stanleyjev pokal. Po eni sezoni je Ronan od\xc5\xa1el v vojsko, kjer je slu\xc5\xbeil do leta 1918. Zatem se je vrnil v profesionalni hokej na ledu v dresu Ottawe, ki ga je v menjavi s Canadiensi zamenjala za Harryja Hylanda. Ronan je do tedaj izgubil svoje napadalne sposobnosti in po enajstih tekmah brez zadetka ga je Ottawa odpustila.'